INFORMACIJA, NORINTIEMS TAPTI VAIKO GLOBĖJU
Visus Birštono savivaldybės gyventojus, ne jaunesnius nei 21 metų ir ne vyresnius nei 65 metų amžiaus, išskyrus, kai globoti pageidaujama artimą giminaitį, norinčius tapti vaiko globėju, prašome kreiptis į Birštono savivaldybės administracijos Vaiko teisių apsaugos skyrių, pateikiant tokius dokumentus:

· prašymą, kuriame nurodoma pageidaujamų globoti ir auklėti vaikų skaičius, jų amžius, globos rūšis;

· sveikatos pažymėjimą;

· kartu gyvenančių vyresnių kaip šešiolikos metų asmenų rašytinį sutikimą;

· gyvenimo aprašymą (vardas, pavardė, gimimo data ir vieta, gyvenamoji vieta, adresas, šeiminė padėtis, išsilavinimas, darbo patirtis);

· pažymą apie šeimos sudėtį;
· santuokos liudijimo kopiją, jeigu asmuo susituokęs. Santuokos nutraukimo arba ištuokos liudijimo kopiją, jeigu asmuo išsituokęs, teismo sprendimo dėl sutuoktinio gyvenimo skyrium kopiją, jeigu toks yra. Sutuoktinio mirties liudijimo kopiją, jeigu asmuo yra našlys;
· kartu su juo gyvenančių kitų asmenų sąrašą;

· dokumentus apie asmens, norinčio tapti vaiko globėju (rūpintoju), ir kitų jo šeimos narių gaunamas pajamas (pažymos iš darboviečių, gyventojų pajamų mokesčių deklaracijos);
· dokumentus apie asmens, norinčio tapti vaiko globėju (rūpintoju), ir jo šeimos gyvenamąsias patalpas (pažymas iš VĮ Registrų centras);
· dokumentus, įrodančius artimo giminaičio, norinčio tapti vaiko globėju (rūpintoju), giminystę su vaiku (gimimo liudijimai, santuokos liudijimai, patvirtinantys giminystės ryšį).
Jei Jūs nesate artimas vaiko giminaitis, privalote išklausyti mokymus (GIMK mokymus) būsimiems globėjams, kuriuos organizuoja VšĮ „Darnūs namai“, Sukilėlių g. 80-13, Kaunas. 
Svarbus GIMK mokymų dėsnis – viską pradėti nuo savęs. Būsimi globėjai (rūpintojai) ir įvaikintojai mokymų metu atvirai kalba apie tai, ką jie jaučia vienų ar kitų praktinių užduočių metu, atsako sau į daugelį klausimų. Juk labai svarbu priimti galutinį sprendimą laiku ir teisingai. Visas GIMK programos kursas būsimiems globėjams ir įtėviams trunka apie tris, išimtinais atvejais (trūksta informacijos išvadai parengti, rengiami papildomi susitikimai su šeima) apie keturis mėnesius. Per šį laikotarpį asmenys, ketinantys įvaikinti ar globoti, turi išklausyti 10 sesijų šiomis temomis:

1. Įvadas į Globėjų ir įtėvių rengimo programą GIMK;

2. Darbas komandoje, užtikrinant stabilumą vaiko gyvenime;

3. Atviras kalbėjimas su įvaikintu ar globojamu vaiku;
4. Raidos poreikių tenkinimas ir ryšiai;

5. Raidos poreikių tenkinimas  ir netektys;
6. Savosios vertės pajautimas ir šeimos ryšių stiprinimas;

7. Auklėjimas;

8. Pastovių ryšių stiprinimas;

9. Pasiruošimas pokyčiams (permainų planavimas);

10. Sąmoningo sprendimo priėmimas.

Mokymų metu organizuojamos bent dvi individualios konsultacijos ir apsilankymai globėjų (rūpintojų) ir įvaikintojų namuose. Mokymų dalyviai taip pat atlieka namų darbus, kuriuos vėliau aptaria ir analizuoja kartu su grupės vadovais individualių ar grupinių užsiėmimų metu.

 Dėl išsamesnės informacijos prašome kreiptis į Birštono savivaldybės administracijos Vaiko teisių apsaugos skyrių, Jaunimo g. 2, Birštone, tel. 8 319 62019 arba į VšĮ „Darnūs namai“, Sukilėlių g. 80-13, Kaune, tel. 8 674 28403.
Savivaldybės administracijos Vaiko teisių apsaugos skyriaus informacija

